Aarhus: Tirsdag har ikke været den bedste dag for Aarhus Letbane. Lige efter middag kom en medarbejder til at aktivere en nødstopknap i en af letbanens omformerstationer, hvilket kostede 40 minutter uden letbanetog på linjen.

Men det var ikke dagens eneste uheld på letbanen. Umiddelbart inden strømafbrydelsen kom en ældre kvinde til skade, da hun faldt i et letbanetog, da dette fortog en hård opbremsning, fortæller kommunikationsmedarbejder ved Aarhus Letbane Helle Sjørslev.

Letbanetoget var netop startet turen fra Skejby mod Aarhus H, da uheldet var ude.

Letbaneføreren var opmærksom på nogle børn forude, så han kørte meget langsomt frem, men blev alligevel nervøs for, om børnene var for tæt på sporene. Derfor lavede han en katastrofeopbremsning, som desværre betød, at den ældre kvinde mistede balancen og væltede omkuld.

Kvinden slog sig og havde efter faldet stadig ondt, så letbaneføreren rekvirerede en ambulance, som kvinden blev hjulpet over i, da den ankom.

Hos Aarhus Letbane kender man endnu ikke omfanget af kvindens skader.